‘Longkanker’ is toe ŉ speelding wat hy jare gelede ingeasem het | Maroela Media
‘Longkanker’ is toe ŉ speelding wat hy jare gelede ingeasem het
ŉ Man wat met longkanker gediagnoseer is, het die goeie nuus gekry dat die “gewas” eintlik ŉ speelding is wat hy 40 jaar gelede ingeasem het.
Paul Baxter (50) van Engeland, wat vir die poskantoor werk, was jare lank ŉ roker. Hy was langer as ŉ jaar siek en het bly hoes. Hy is reeds vir longontsteking behandel, maar dokters het nou die ergste vermoed: ŉ ondersoek het ŉ geheimsinnige massa in een van sy longe aangedui, vermoedelik ŉ gewas.
Tydens ŉ diagnostiese prosedure het dokters in Engeland, wat die geval ook in die Britse mediese joernaal BMJ Case Reports aangeteken het, ŉ “mosterdkleurige vreemde voorwerp” in sy long ontdek.
Baxter het aan BBC Breakfast gesê die dokters kon die voorwerp uit sy long verwyder – dit was nie ŉ gewas nie. Dit was toe eintlik ŉ klein speelgoed verkeerskegel van ŉ Playmobil-stelletjie wat Baxter 40 jaar gelede ingeasem het.
“Almal het begin lag,” het Baxter aan BBC News gesê.
In die verslag, wat verlede week gepubliseer is, het die dokters geskryf die speelding is tydens ŉ brongoskopie ontdek, ŉ prosedure waartydens dokters ŉ klein kamera in die lugweg plaas. Dit is die eerste keer, aldus die verslag, dat ŉ geval aangemeld is waar ŉ vreemde voorwerp vir só lank in iemand se lugweg vasgekeer was.
Die pasiënt het later aan die dokters gesê hy onthou dat hy vir sy sewende verjaarsdag ŉ Playmobil-stelletjie ontvang het. “Maar ek kan nie onthou dat ek dit geëet het nie!” het hy aan BBC News gesê. “Ek moes dit duidelik in my mond gehad het. En soos die dokter verduidelik het, het ek dit ingeasem, want as ek dit ingesluk het, het dit in ŉ ander pyp beland. Maar ek het dit ingeasem, en dit het in my longe beland.”
Die gehoes het opgehou net nadat dokters die verkeerskegeltjie verwyder het.
Die verkeerskegel wat uit die man se long verwyder is (Foto: BMJ Case Reports)
[Video] Seuntjie sluk partytjieblaser, kon nie ophou toet nie